Združeno kraljestvo je vstopilo v vojno s puško Lee-Enfield, kalibra 7,7 mm. Puška je prišla v uporabo Britanske vojske leta 1895 in je svoj prvi bojni krst doživela med drugo bursko vojno, kjer se je izkazala odlično. Orožje se je polnilo z desetimi naboji kar je bilo za tiste čase nenavadno veliko. Izkušen strelec je lahko z njo izstrelil 20-30 nabojev na minuto s čimer je bila to za tisti čas najhitrejša repetirka na svetu, bila pa je tudi natančna. Domet orožja je bil preko 2.000 metrov. Kljub velikim odlikam se je v blatnih jarkih izkazalo, da ima puška veliko slabost in to je, da ni bila odporna na umazanijo. Vojaki so morali zato veliko časa posvečati orožju ter paziti, da si ni umazalo od blata in peska kar v blatnih jarkih pod točo topniških izstrelkov ni bilo lahko.